Illum, il-Kunsill adotta qafas għal miżuri restrittivi mmirati fid-dawl tas-sitwazzjoni fin-Nikaragwa. Dan il-qafas jipprevedi l-possibbiltà li jiġu imposti sanzjonijiet immirati u individwali kontra persuni u entitajiet responsabbli għal ksur jew abbużi tad-drittijiet tal-bniedem jew għar- ripressjoni tas-soċjetà ċivili u l-oppożizzjoni demokratika fin-Nikaragwa, kif ukoll persuni u entitajiet li l-azzjonijiet, il-politiki jew l-attivitajiet tagħhom b'xi mod ieħor jdgħajfu d-demokrazija u l-istat tad-dritt fin-Nikaragwa. Is-sanzjonijiet jikkonsistu fi projbizzjoni fuq l-ivvjaġġar lejn l-UE u ffriżar tal-assi għall-persuni, u friżar tal-assi għall-entitajiet. Barra minn hekk, persuni u entitajiet mill-UE huma pprojbiti milli jagħmlu fondi disponibbli għal dawk elenkati. Il-Kunsill adotta wkoll il- konklużjonijiet li ġejjin dwar in-Nikaragwa: L-Unjoni Ewropea (UE) tfakkar fil-Konklużjonijiet tal-Kunsill tagħha tal-21 ta' Jannar 2019, kif ukoll f'diversi dikjarazzjonijiet li saru minn April 2018 'l hawn, fejn esprimiet it-tħassib tagħha dwar is-sitwazzjoni politika u soċjali li sejra għall-agħar fin-Nikaragwa u kkundannat bil-qawwa r-ripressjoni mill-forzi tas-sigurtà u gruppi armati progovernattivi kontra avversarji politiċi, dimostranti, mezzi tax-xandir indipendenti u organizzazzjonijiet tas-soċjetà ċivili li ilha għaddejja minn April 2018. Hija qieset bħala mhux aċċettabbli l-użu ta' liġijiet kontra t-terroriżmu biex wieħed jippersegwita u jikkriminalizza opinjonijiet kontra. L-UE affermat ukoll id-determinazzjoni tagħha li tuża l-istrumenti kollha tagħha biex tappoġġa soluzzjoni paċifika u negozjata għall-kriżi u l-intenzjoni tagħha li ssegwi s-sitwazzjoni fil-pajjiż mill-qrib biex tirreaġixxi għal aktar deterjorament tad-drittijiet tal-bniedem u l-istat tad-dritt. Sa mill-konklużjonijiet tal-Kunsill ta' Jannar 2019 'l hawn is-sitwazzjoni ġenerali tad-drittijiet tal-bniedem u l-governanza demokratika għadha ferm inkwetanti. Miżuri istituzzjonali u leġislattivi adottati bl-iskop iddikjarat ta' rikonċiljazzjoni, bħal-Liġi dwar l-Amnestija adottata mill-Assemblea Nazzjonali tan-Nikaragwa f'Ġunju, ġew imposti mingħajr konsultazzjonijiet u ma jikkonformawx mal-prinċipji internazzjonali rilevanti. Ir-rapport tal-Grupp ta' Esperti Indipendenti dwar il-ksur tad-drittijiet tal-bniedem imwettaq mit-18 ta' April 2018 'l hawn ma ġiex segwit. Il-ġarr tar-responsabbiltà huwa element importanti għall-verità, il-ġustizzja u r-rikonċiljazzjoni. Passi pożittivi fil-ħelsien ta' għadd sostanzjali ta' priġunieri politiċi ma ġewx akkumpanjati mill-implimentazzjoni tat-totalità tal-ftehimiet ta' Marzu 2019 bejn il-gvern u l-Alleanza Ċivika, partikolarment dwar l-istabbiliment mill-ġdid tad-drittijiet ċivili u politiċi. Ir-rifjut kontinwu tal-gvern li jissokta d-djalogu mal-oppożizzjoni jagħti sinjal negattiv dwar ir-rieda tiegħu li jsib triq paċifika u demokratika biex joħroġ mill-kriżi. Bħala konsegwenza, u flimkien mal-isforzi politiċi u diplomatiċi li għaddejjin biex jappoġġaw il-ġustizzja u d-demokrazija, il-Kunsill illum iddeċieda li jadotta qafas għal miżuri restrittivi mmirati. Bil-qafas adottat jista' jittieħed approċċ gradwali u flessibbli fir-rigward ta' deżinjazzjonijiet individwali restrittivi għal projbizzjoni fuq l-ivvjaġġar u ffriżar tal-assi kif xieraq. Jistgħu jinżiedu deżinjazzjonijiet speċifiċi f'każ li jkomplu l-istaġnar u d-deterjorament tad-drittijiet tal-bniedem u l-istat tad-dritt, jew jitneħħew f'każ ta' passi pożittivi u deċiżivi. L-UE tissottolinja li l-miżuri restrittivi tagħha huma mmirati u huma mfassla biex ma jagħmlux ħsara lill-popolazzjoni tan-Nikaragwa. F'dan il-kuntest, l-UE tfakkar fit-tliet oqsma ewlenin li fihom jeħtieġ li jsir progress tanġibbli sabiex jinħolqu l-kondizzjonijiet għal ħruġ paċifiku u demokratiku mill-kriżi: 1) l-implimentazzjoni sħiħa tal-ftehimiet tad-29 ta' Marzu 2019 biex jissaħħu d-drittijiet u l-garanziji ċivili u politiċi, inkluż l-istabbiliment mill-ġdid tal-libertajiet politiċi u l-istatus legali tal-organizzazzjonijiet tas-soċjetà ċivili pprojbiti, ir-ritorn volontarju u sikur ta' persuni eżiljati u l-ħelsien tal-priġunieri politiċi li fadal u t-tneħħija tal-akkużi kontrihom. Dan ifisser ukoll li jitwaqqaf il-fastidju u l-intimidazzjoni ta' priġunieri politiċi meħlusa u tal-familji tagħhom u li jiġu ggarantiti s-sikurezza u l-integrità fiżika tagħhom. 2) kooperazzjoni sħiħa ma' u r-ritorn ta' korpi internazzjonali tad-drittijiet tal-bniedem fin-Nikaragwa, inkluż l-Uffiċċju tal-Kummissarju Għoli għad-Drittijiet tal-Bniedem (OHCHR) u l-Kummissjoni Inter-Amerikana dwar id-Drittijiet tal-Bniedem (IACHR); u 3) ftehim dwar riformi elettorali u istituzzjonali bejn il-gvern u l-oppożizzjoni, inkluż l-Alleanza Ċivika mmirata biex tiggarantixxi elezzjonijiet ġusti u trasparenti. L-UE tappella b'urġenza lill-gvern tan-Nikaragwa u lill-partijiet kollha biex b'mod kostruttiv jerġgħu jimpenjaw ruħhom fi djalogu nazzjonali sinifikanti, orjentat lejn ir-riżultati u komprensiv, inkluż dwar l-adozzjoni ta' riformi elettorali skont l-istandards internazzjonali bħala pass essenzjali biex terġa' tinkiseb il-fiduċja fl-istituzzjonijiet pubbliċi. L-UE tinsab lesta li tipprovdi l-appoġġ tagħha jekk il-partijiet jitolbu dan. L-UE tafferma mill-ġdid l-impenn tagħha li tkompli taħdem għal soluzzjoni paċifika għall-kriżi attwali u li tappoġġa lill-poplu tan-Nikaragwa biex jissodisfa l-ħtiġijiet u l-aspirazzjonijiet urġenti tiegħu. In-Nikaragwa: il-Kunsill jadotta konklużjonijiet, 21 ta' Jannar 2019 Kif u meta l-UE tadotta sanzjonijiet Delegazzjoni tal-UE għan-Nikaragwa Ara l-paġna tal-laqgħa